മുദ്ദു ഗൌ എന്ന ചിത്രത്തിനുശേഷം സുരേഷ് ഗോപിയുടെ മകൻ ഗോകുൽ സുരേഷ് നായകനാവുന്ന പുതിയ ചിത്രമാണ് പപ്പു . പി ജയറാം കൈലാസ് ഒരുക്കുന്ന ‘പപ്പു’വിൽ ഗംഭീര മേക്ക്ഓവറുമായാണ് ഗോകുൽ എത്തുന്നത് . ലൈഫ് ഓഫ് ജോസുകുട്ടി , കരിങ്കുന്നം സിക്സസ് , ഒരേമുഖം എന്നീ ചിത്രങ്ങൾക്ക് ശേഷം ബാക്ക് വാട്ടർ സ്റ്റുഡിയോസിന്റെ ബാനറിൽ ജയലാൽ മേനോൻ ആണ് ചിത്രം നിർമിക്കുന്നത് . അക്കൽദാമയിലെ പെണ്ണ് എന്ന സിനിമയ്ക്ക് ശേഷം പി ജയറാം കൈലാസ് ഒരുക്കുന്ന സിനിമ കൂടിയാണ് പപ്പു . എല്ലാവരുടെയും ജീവിതവുമായി ബന്ധപ്പെട്ട് കിടക്കുന്ന രസകരമായ കഥാതന്തുവാണ് സിനിമയുടേത് . രണ്ട് നായികമാരാണ് ചിത്രത്തിൽ ഉള്ളത് . പാലക്കാട് ആണ് പ്രധാന ലൊക്കേഷൻ . ഗോകുലിനെക്കൂടാതെ മലയാളത്തിലെ പ്രമുഖ താരങ്ങളും ചിത്രത്തിലുണ്ട് . നവാഗതനായ ഉമേഷ് കൃഷ്ണമാണ് ചിത്രത്തിന്റെ കഥ , തിരക്കഥ , സംഭാഷണം . ഹാപ്പി വെഡ്ഡിങ് , ലക്ഷ്യം എന്നീ ചിത്രങ്ങൾക്ക് ശേഷം സിനു സിദ്ധാർഥ് ഈ ചിത്രത്തിനു വേണ്ടി ക്യാമറ ചലിപ്പിക്കുന്നു . എഡിറ്റിങ് രഞ്ജൻ ഏബ്രഹാം , സംഗീതം ബിജിബാൽ , ഗാനരചന റഫീക് അഹമ്മദ് .